《次韵沃梅泉见寄并见和鄙韵 其二》
宋代·方一夔

散仙自在步如飞，络脑黄金不受羁。篱菊清香须把酒，京尘红涨不缁衣。

倚楼看剑浮名逼，闭户寻诗过客稀。水击枪榆俱有得，不妨着我子陵矶。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。